
Viešosios įstaigos Raseinių 
technologijos ir verslo mokyklos 
darbo apmokėjimo sistemos
5 priedas  

PREMIJŲ SKYRIMO DARBUOTOJAMS METODIKA

I SKYRIUS
BENDROSIOS NUOSTATOS

1. Ši metodika nustato darbuotojų premijų skyrimo principus, kriterijus, vertinimo tvarką, finansavimo sąlygas, sprendimų pagrindimo reikalavimus ir nesutikimų nagrinėjimo tvarką.
2.  Metodikos tikslai:
2.1.  užtikrinti skaidrią, objektyvią ir vienodą premijų skyrimo tvarką;
2.2.  skatinti darbuotojus, sąžiningai ir tvarkingai atliekančius savo funkcijas, ir papildomai prisidedančius prie įstaigos veiklos;
2.3.  sumažinti subjektyvumą ir ginčų riziką;
2.4.  užtikrinti sprendimų pagrįstumą audito, darbo ginčų ir lygių galimybių priežiūros atvejais.
3.  Metodika taikoma visiems darbuotojams, nepriklausomai nuo pareigybės lygio, darbo sutarties rūšies ar darbo laiko normos.
4.  Premija yra papildomas, kintamas darbo užmokesčio komponentas, kuris gali būti skiriamas tik šioje metodikoje nustatytais pagrindais ir tvarka.
5. Premija nėra skiriama automatiškai. Premijos skyrimas galimas tik tuo atveju, kai:
5.1. nustatytas pakankamas faktinis ir dokumentinis pagrindas;
5.2. yra premijoms skirtinų lėšų;
5.3. laikomasi šioje metodikoje nustatytų kriterijų ir procedūrų.
6.  Premijos skiriamos kartą per metus, už einamaisiais metais ar  nustatytu vertinimo laikotarpiu atliktą darbą. 
7.  Ši metodika yra Darbo apmokėjimo sistemos sudedamoji dalis ir taikoma kartu su kitais įstaigos darbo apmokėjimą, pareigybių vertinimą ir darbuotojų veiklos vertinimą reglamentuojančiais dokumentais.
8.  Metodika suderinta su Darbo taryba teisės aktų nustatyta informavimo ir konsultavimo tvarka.

II SKYRIUS
PREMIJAVIMO PRINCIPAI

9. Premijų skyrimas grindžiamas šiais principais:
	Principas
	Turinys

	Objektyvumas
	Sprendimai grindžiami faktais, dokumentais, aiškiais kriterijais ir vienodai taikomomis taisyklėmis.

	Vienodumas
	Visiems darbuotojams taikomi tie patys premijavimo kriterijai, nepriklausomai nuo lyties, amžiaus, negalios, šeiminės padėties, darbo stažo ar kitų su darbu tiesiogiai nesusijusių aplinkybių.

	Proporcingumas
	Didesnis papildomas indėlis, didesnis poveikis ar didesnė įstaigai sukurta nauda gali lemti didesnę premiją. 

	Skaidrumas
	Darbuotojai iš anksto žino premijų skyrimo kriterijus, balų logiką, premijų dydžių intervalus ir sprendimo priėmimo tvarką. 

	Nediskriminavimas
	Premijos negali būti skiriamos ar neskiriamos dėl darbuotojo lyties, amžiaus, sveikatos būklės, šeiminės padėties, tėvystės, motinystės ar kitų su darbo rezultatais nesusijusių požymių.

	Pagrįstumas
	Kiekvienas premijos skyrimo ar neskyrimo turi būti aiškiai motyvuotas ir fiksuojamas raštu. 



III SKYRIUS
PREMIJAVIMO MODELIS

10.  Premijos nustatomos taikant balų metodą. Vertinami trys kriterijai:
	Žym.
	Kriterijus
	Kas vertinama

	P
	Papildomas indėlis
	Kiek darbuotojo veikla viršijo pareigybės aprašyme nustatytas funkcijas

	V
	Poveikis
	Kokio masto įtaką darbuotojo veiksmai turėjo įstaigos veiklai

	N
	Nauda
	Kokią konkrečią naudą įstaigai sukūrė darbuotojo veiksmai



11.  Kiekvienas kriterijus vertinamas balais nuo 1 iki 5.
12.  Bendras balas apskaičiuojamas pagal formulę: 
B = P + V + N 
13. Mažiausias galimas bendras balas yra 3, didžiausias – 15.
14. Tas pats faktas, veiksmas ar rezultatas negali būti pagrindinis pagrindas aukštam balui pagal visus tris kriterijus. Vertintojas privalo nurodyti, kuriam kriterijui konkretus faktas priskiriamas kaip pagrindinis.
15. 1 balas pagal atskirą kriterijų nereiškia netinkamo darbuotojo darbo. Jis reiškia, kad pagal konkretų kriterijų nebuvo nustatyta papildomo, platesnio masto ar išskirtinio indėlio.
	Svarbu dėl kriterijų logikos.
1 balas kiekviename kriterijuje reiškia, kad darbuotojas sąžiningai atliko savo tiesiogines funkcijas, nepriėmė jokių papildomų įpareigojimų ir jo veiklos poveikis apsiribojo asmenine darbo vieta.
B = 3 (visi po 1) – sąžiningai dirbantis darbuotojas – gauna 5 % premiją.
B = 9 (visi po 3) – darbuotojas su pastebimais papildomais indėliais – gauna 30 % premiją.



IV SKYRIUS
VERTINIMO KRITERIJŲ APRAŠAI

Bendrosios nuostatos
16. Vertinimas atliekamas pagal tris kriterijus: Papildomas indėlis (P), Poveikis (V), Nauda (N).
17. Vertinimas turi būti grindžiamas konkrečiais darbuotojo veiksmais, pasiektais rezultatais ir aplinkybėmis, kurie gali būti paaiškinti ir, kai reikia, pagrįsti dokumentais.
18. Aukštesni balai, ypač 4 ir 5 balai, gali būti skiriami tik esant aiškiam ir pakankamam faktiniam pagrindimui, identifikuojamam rezultatui ir konkrečiai naudai įstaigai. Jei pagrindimas nepakankamas, balas mažinamas iki pagrįsto lygio.
 Papildomas indėlis (P)
19. Vertinama, ar darbuotojo veikloje buvo nustatytas papildomas indėlis, viršijantis įprastą ir stabilų pareigybės funkcijų vykdymą.
20. Papildomas indėlis gali pasireikšti:
20.1.  papildomų užduočių atlikimu;
20.2.  papildoma atsakomybe už rezultatą;
20.3.  iniciatyva sprendžiant problemą;
20.4.  veiklos organizavimo pagerinimu;
20.5.  reikšmingu prisidėjimu prie veiklos, saugumo, kokybės ar efektyvumo.
21. Papildomo indėlio vertinimo skalė:
	Balas
	Aprašas

	1
	Darbuotojas tinkamai vykdė įprastas pareigybės aprašyme nurodytas funkcijas, papildomos veiklos nevykdo, papildomas indėlis nenustatytas. 

	2
	Nustatytas pavienis papildomas veiksmas ar vienkartinė užduotis, kurie neturėjo reikšmingo poveikio.

	3
	Nustatytas aiškus papildomas indėlis į problemos sprendimą ar darbo organizavimą.

	4
	Nustatytas nuoseklus papildomas indėlis, turėjęs praktinę reikšmę padaliniui ar įstaigai. Vykdė veiklas, viršijančias pareigybės aprašyme nurodytas funkcijas.

	5
	Nustatytas išskirtinis papildomas indėlis, kai darbuotojas prisiėmė didesnę atsakomybę ir jo veiksmai sukūrė reikšmingą rezultatą. Darbuotojas reikšmingai viršijo pareigybės aprašyme nurodytas funkcijas. 



22. Balų ribų nustatymo gairės:
22.1.  Skiriant 2 arba 3 balus vertinama, ar papildoma veikla buvo vienkartinė, ar turėjo realų poveikį veiklos gerinimui.
22.2. Skiriant 3 arba 4 balus vertinama, ar papildoma veikla buvo epizodine, ar nuosekli ir tęstinė.
22.3. Skiriant 4 arba 5 balus vertinama, ar darbuotojas tik vykdė papildomas užduotis, ar priėmė atsakomybę už rezultatą.
23. Kontrolinis klausimas: ar darbuotojo veikloje buvo aiškus papildomas indėlis, viršijantis įprastą pareigybės vykdymą ?
Poveikis (V)
24.Vertinama, kokio masto įtaką darbuotojo veiksmai turėjo įstaigos veiklai.
25. Poveikio vertinimo skalė:
	Balas
	Aprašas

	1
	Poveikis apsiribojo tik darbuotojo asmenine darbo vieta ir tiesioginėmis funkcijomis.

	2
	Poveikis apsiribojo atskira užduotimi ar nedidele veiklos dalimi.

	3
	Poveikis pasireiškė padalinio lygiu arba turėjo įtakos keliems darbuotojams.

	4
	Poveikis turėjo įtakos visos įstaigos veiklai ar procesams.

	5
	Poveikis buvo kritinis, susijęs su saugumu, veiklos tęstinumu, reikšmingų nuostolių išvengimu ar įstaigos reputacija.



26. Balų ribų nustatymo gairės:
26.1. Skiriant 2 arba 3 balus vertinama, ar poveikis apsiribojo užduotimi, ar turėjo įtakos kitiems darbuotojams.
26.2. Skiriant 3 arba 4 balus vertinama, ar poveikis buvo tik padalinio, ar visos įstaigos masto.
26.3. Skiriant 4 arba 5 balus vertinama, ar poveikis buvo veiklą gerinantis, ar kritinis įstaigos veiklai.
27. Kontrolinis klausimas: kiek plačiai darbuotojo veiklos rezultatas paveikė įstaigos veiklą?
Nauda (N)
28.  Vertinama, kokią konkrečią naudą įstaigai sukūrė darbuotojo veiksmai.
29. Vertinant naudą, svarbiausia nustatyti konkretų rezultatą: kokia apčiuopiama, identifikuojama ir, kai įmanoma, dokumentuojama nauda atsirado dėl darbuotojo veiksmų.
30. Naudos vertinimo skalė:
	Balas
	Aprašas

	1
	Nauda apsiriboja tinkamu pareigybės funkcijų atlikimu; papildoma nauda nenustatyta.

	2
	Nustatyta nedidelė ir trumpalaikė nauda.

	3
	Nauda aiškiai identifikuojama ir apčiuopiama.

	4
	Nauda reikšminga, susijusi su kokybės pagerėjimu, efektyvumo didėjimu, klaidų mažinimu ar geresniu proceso veikimu.

	5
	Nauda ypač reikšminga, susijusi su žalos išvengimu, reikšmingu lėšų sutaupymu, kritinės situacijos suvaldymu ar kitu išskirtiniu rezultatu. 



31. Balų ribų nustatymo gairės:
31.1. Skiriant 2 arba 3 balus vertinama, ar naudą galima aiškiai identifikuoti.
31.2. Skiriant 3 arba 4 balus vertinama, ar nauda yra reikšminga, o ne tik pastebima.
31.3. Skiriant 4 arba 5 balus vertinama, ar nauda yra kritinio pobūdžio ir gali būti dokumentuota.
32. Kontrolinis klausimas: kokia konkreti ir įvardijama nauda atsirado dėl darbuotojo veiksmų?

V SKYRIUS
INICIJAVIMAS, SAVIVERTINIMAS IR VADOVO SPRENDIMAS

Inicijavimas
33. Premijos vertinimo procesą gali inicijuoti:
33.1. tiesioginis vadovas – pateikdamas premijos skyrimo formą (priedas);
33.2. pats darbuotojas – pateikdamas savivertinimo formą su faktiniu pagrindimu.
34. Darbuotojo inicijuotas procesas nereiškia automatinės teisės į premiją. 
35. Iniciatyva pateikiama ne vėliau kaip iki einamųjų metų lapkričio 30 dienos. Jeigu įstaigos vadovas nenustato kito vertinimo grafiko.
Savivertinimas
36. Darbuotojas, kurio atžvilgiu inicijuotas premijos vertinimas, gali pateikti savivertinimą pagal tuos pačius tris kriterijus. 
37. Savivertinimas pateikiamas vadovui ne vėliau kaip per penkias darbo dienas nuo informavimo apie vertinimo inicijavimą.
38. Savivertinimas yra informacinio pobūdžio dokumentas ir neturi savarankiško aritmetinio svorio galutiniam sprendimui, tačiau turi būti įvertintas priimant sprendimą.
39. Savivertinimo pagrindimo reikalavimai:
	Darbuotojo balas
	Reikalavimas
	Privalomi dokumentai

	1–3
	Pagrindimas nebūtinas
	Nėra

	4
	Trumpas faktinis pagrindimas
	Vienas ar keli konkretūs pavyzdžiai

	5
	Išsamus pagrindimas su įrodymais
	Pagrindimas + konkretus rezultatas + įstaigai sukurta nauda + palaikantis dokumentas



40. Jeigu darbuotojo siūlomas ir vadovo nustatytas balas pagal bent vieną kriterijų skiriasi 2 ar daugiau balų, vadovas privalo raštu nurodyti tokio skirtumo faktinį pagrindimą.
Vadovo sprendimas
41. Galutinį sprendimą dėl premijos skyrimo ir dydžio priima tiesioginis vadovas, o tais atvejais, kai tai numato vidaus tvarka, sprendimą tvirtina įstaigos vadovas.
42. Vadovas negali skirti premijos, nepagrįsdamas kiekvieno kriterijaus balo konkrečiais faktais.
43. Sprendimas fiksuojamas premijos skyrimo formoje (priedas) ir saugomas teisės aktų bei įstaigos dokumentų valdymo taisyklių nustatyta tvarka. 

VI SKYRIUS
PREMIJOS DYDŽIO NUSTATYMAS

Bendroji tvarka
44. Premijos dydis nustatomas pagal bendrą balą B, faktinį pagrindimą ir premijoms skirtų lėšų apimtį.
45. Lentelėje nurodyti premijų dydžiai reiškia premijos intervalus, o ne automatiškai darbuotojui priklausančią premiją. 
46. Premijų dydžio intervalai:
	Balai (B)
	Premijos intervalas nuo mėnesinio darbo užmokesčio

	3 – 4
	0 – 5 %

	5 – 6
	5 – 10 %

	7 – 8
	10 – 20 %

	9 – 10
	20 – 30 %

	11 – 12
	30 – 40 %

	13
	40 – 60 %

	14
	60 – 80 %

	15
	80 – 90 %


47. Konkretus procentas intervalo ribose nustatomas taip:
47.1. kai faktinis pagrindimas yra minimalus, skiriama apatinė intervalo riba;
47.2. kai pagrindimas aiškus ir pakankamas, skiriama intervalo vidurinė dalis;
47.3. kai pagrindimas išskirtinis ir dokumentais aiškiai patvirtintas, gali būti skiriama viršutinė intervalo riba.
48. 3 – 4 balų rezultatas savaime nesukuria darbuotojui teisės į premiją. Jis reiškia, kad darbuotojas gali būti skatinamas, jei yra pakankamas faktinis pagrindimas ir tam skirtų lėšų.
49. Premija apskaičiuojama nuo darbuotojo mėnesinio pagrindinio darbo užmokesčio, galiojančio sprendimo dėl premijos priėmimo metu, jeigu įstaigos vidaus teisės aktai nenustato kitaip.
100 procentų premija
50. 100 procentų premija yra išimtinis skatinimo atvejis.
51. Ji gali būti skiriama tik tada, kai kartu tenkinamos visos šios sąlygos: 
51.1. darbuotojas surinko 15 balų;
51.2. nustatyta bent viena išskirtinė, dokumentais patvirtinta aplinkybė;
51.3. pateiktas motyvuotas tiesioginio vadovo teikimas;
51.4. yra pakankamas finansinis pagrindas.
52. 100 procentų premija negali būti skiriama vien remiantis 15 balų rezultatu.
53. Tenkinama bent viena iš žemiau lentelėje nurodytų aplinkybių su privalomais įrodymais.

	Eil. Nr. 
	Aplinkybė
	Būtini įrodymai

	1
	Išvengta esminė žala įstaigai
	Protokolas, ataskaita ar vadovo raštas su konkrečiai aprašyta išvengta žala ir darbuotojo veiksmais, lėmusiais jos suvaldymą.

	2
	Sutaupytos reikšmingos lėšos
	Dokumentuota suma arba skaičiavimas, patvirtintas buhalterio. Sutaupymas turi būti tiesiogiai susietas su konkrečiais darbuotojo veiksmais.

	3
	Suvaldyta kritinė situacija ar krizė
	Įstaigos vadovo rašytinis vertinimas su situacijos aprašymu, darbuotojo veiksmais ir poveikiu. Situacija turi būti neordinarinė, viršijanti įprastą pareigybės lygį.

	4
	Išskirtinis išorinis pripažinimas
	Išorinis apdovanojimas arba ministerijos ar kitos institucijos padėka, tiesiogiai susieta su darbuotojo asmeniniu indėliu. Dokumentų kopija privaloma.

	5
	Projektas ar inovacija su išmatuojamu rezultatu
	Darbuotojo inicijuoto ar vadovauto projekto galutinis rezultatas su kiekybiniu rodikliu (pvz., sutrumpintas procesas, sumažintos klaidos). Rezultatas dokumentuotas.






VII SKYRIUS
PAGRINDAI PREMIJOS NESKIRTI

54. Premija neskiriama šiais atvejais:
54.1. nėra pakankamo faktinio ir dokumentinio pagrindimo;
54.2. darbuotojo atžvilgiu vertinamu laikotarpiu yra galiojantis teisės aktų nustatyta tvarka įformintas sprendimas dėl darbo pareigų pažeidimo, jeigu pažeidimas tiesiogiai susijęs su vertinamu rezultatu;
54.3. darbo užmokesčio sąmatoje nėra premijoms skirti galimų panaudoti lėšų;
54.4. nustatoma, kad pateikti duomenys apie darbuotojo indėlį buvo netikslūs, nepilni ar nepatvirtinti.
55. Premijos neskyrimui negali būti naudojami vien žodiniai vertinimai, neformalios pastabos, subjektyvios nuomonės ar neįforminti priekaištai.
56. Sprendime neskirti premijos turi būti aiškiai nurodytas faktinis ir teisinis pagrindas.

VIII SKYRIUS
KONTROLĖ, LYGIŲ GALIMYBIŲ STEBĖSENA IR AUDITAS

57. Sprendimai turi būti pagrįsti vienodais standartais analogiškoms situacijoms.
58. Įstaiga kasmet vykdo premijų skyrimo stebėseną pagal lytį ir palyginamas pareigybių grupes. 
59. Stebėsenos metu vertinami:
59.1. faktiškai paskirti premijų procentai;
59.2. faktiškai paskirtų premijų sumos;
59.3. premijų skyrimo dažnis;
59.4. taikytų kriterijų pagrindimo vienodumas.
60. Jei toje pačioje palyginamoje pareigybių grupėje nustatomas reikšmingas skirtumas tarp darbuotojų grupių, kuris negali būti objektyviai pagrįstas neutraliais kriterijais, personalo funkciją atliekantis darbuotojas ar kitas atsakingas asmuo parengia rašytinę analizę ir, jei reikia, siūlymus dėl praktikos koregavimo.
61. Kai duomenų grupės yra per mažos patikimai analizei, stebėsena atliekama apibendrintai, užtikrinant asmens duomenų apsaugą.
62. Kiekvienais metais sudaromas premijų skyrimo suvestinė, kurioje nurodoma:
62.1. darbuotojo pareigybė ir pareigybių grupė;
62.2. kiekvieno kriterijaus balas;
62.3. bendras balas;
62.4. paskirtos premijos dydis;
62.5. sprendimas skirti ar neskirti premiją;
62.6. sprendimo data.

IX SKYRIUS
NESUTIKIMO IR SKUNDŲ TVARKA

63. Darbuotojas, nesutinkantis su sprendimu dėl premijos neskyrimo ar jos dydžio, per dešimt darbo dienų nuo rašytinio informavimo dienos gali pateikti motyvuotas pastabas raštu personalo specialistui.
64. Pastabas nagrinėja įstaigos vadovo sudaryta komisija.
65. Komisijoje negali dalyvauti asmuo, priėmęs ginčijamą pirminį sprendimą.
66. Komisija per dešimt darbo dienų nuo pastabų gavimo pateikia motyvuotą atsakymą raštu.
67. Jei nustatoma, kad sprendimas nebuvo pakankamai pagrįstas faktais ar analogiškoms situacijoms buvo taikomi nevienodi standartai, sprendimas peržiūrimas ir, jei reikia, koreguojamas.
68. Darbuotojo teisė kreiptis į kompetentingas institucijas nėra ribojama.

X SKYRIUS
DARBO TARYBOS ĮTRAUKIMAS

69. Ši metodika prieš patvirtinimą suderinama su Darbo taryba teisės aktų nustatyta tvarka.
70. Darbo taryba kasmet informuojama apie planuojamą premijoms galimų panaudoti lėšų dydį ir apibendrintus premijavimo rezultatus.
71. Darbo tarybai gali būti teikiama apibendrinta, suasmenintų duomenų neatskleidžianti premijų skyrimo suvestinė.
72. Darbo tarybos pastabos dėl premijavimo praktikos svarstomos ir į jas atsakoma raštu.

XI SKYRIUS
PREMIJŲ FINANSAVIMAS

Finansavimo šaltinis
73. Premijos mokamos tik iš teisėtai tam naudojamų darbo užmokesčiui skirtų lėšų.
74. Premijoms gali būti naudojamos einamaisiais metais faktiškai sutaupytos darbo užmokesčio lėšos ar kiti teisės aktų leidžiami finansavimo šaltiniai.
Sąlygos premijoms skirti
75. Premijos gali būti skiriamos tik jei:
75.1. yra faktiškai sutaupytų lėšų;
75.2. premijų suma neviršija galimų panaudoti lėšų;
75.3. premijų mokėjimas nepažeidžia įprastos darbo užmokesčio mokėjimo tvarkos.
76. Prieš priimant galutinį sprendimą dėl premijų, atsakingas finansinę apskaitą vykdantis darbuotojas pateikia informaciją apie turimų lėšų dydį.
Proporcingo mažinimo tvarka
77. Jei visų apskaičiuotų premijų bendra suma viršija turimas lėšas, taikomas proporcingo mažinimo koeficientas:
 K = turimos lėšos / visų apskaičiuotų premijų suma
78. Kiekvieno darbuotojo apskaičiuota premija mažinama vienodai proporcingai pagal formulę:
Galutine premija = apskaičiuota premija × K
79. Proporcingo mažinimo koeficientas taikomas vienodai visiems darbuotojams, kuriems priimtas sprendimas skirti premiją.
80. Draudžiama taikyti skirtingus mažinimo koeficientus skirtingiems darbuotojams ar pareigybių grupėms be atskiro objektyvaus ir teisėto pagrindo.

XII SKYRIUS
TEISINIS PAGRINDIMAS

81. Ši metodika taikoma vadovaujantis Lietuvos Respublikos darbo kodekso nuostatomis, reglamentuojančiomis darbo užmokestį, darbo apmokėjimo sistemą, darbuotojų informavimą ir konsultavimą bei kitais darbo santykius reglamentuojančiais teisės aktais.
82. Kadangi premijos yra darbo užmokesčio dalis, joms taikomi darbo apmokėjimo skaidrumo, objektyvumo, vienodo požiūrio ir nediskriminavimo reikalavimai.

XIII SKYRIUS
METODIKOS PERŽIŪRA

83. Metodika peržiūrima:
83.1. kas trejus metus (reguliari peržiūra);
83.2. pasikeitus teisės aktų reikalavimams;
83.3. nustačius sistemines taikymo problemas ar nepagrįstus skirtumus;
83.4. Darbo tarybos ar įstaigos vadovo iniciatyva.
84. Metodikos peržiūrą inicijuoja personalo funkciją atliekantis darbuotojas ar kitas įstaigos vadovo paskirtas atsakingas asmuo.
85. Pakeitimai įsigalioja juos patvirtinus teisės aktų ir įstaigos vidaus tvarkų nustatyta tvarka.

Priedas
PREMIJOS SKYRIMO FORMA
Pildoma kiekvienam darbuotojui atskirai. Originalas – darbuotojo asmens byloje.

	Darbuotojo vardas, pavardė:
	

	Pareigybė:
	

	Padalinys:
	

	Tiesioginis vadovas:
	

	Vertinimo laikotarpis:
	

	Iniciatyva kilo iš:
	Vadovo                    Darbuotojo



	
	Kriterijus
	Darbuotojo balas
	Vadovo balas
	Vadovo pagrindimas (privaloma prie kiekvieno balo)

	P
	Papildomas indėlis
	
	
	

	V
	Poveikis
	
	
	

	N
	Nauda
	
	
	



	Bendras balas (P+V+N):
	

	Premijos intervalas pagal balą:
	

	Paskirtas premijos procentas:
	

	Pagrindinės darbo užmokestis (Eur):
	

	Apskaičiuota premija (Eur):
	

	Proporcingo mažinimo koeficientas K, jei taikomas:
	

	Galutine premija (Eur):
	

	Sprendimas:
	Skirti                    Neskirti (pagrindimas privalomas)



	Vadovas
	Darbuotojas

	Vardas, pavardė: ______________________
	Vardas, pavardė: ______________________

	Parašas: __________ Data: __________
	Parašas: __________ Data: __________

	
	Sutinku su sprendimu             
Nesutinku – teikiu      pastabas



